Les falles ompliran els carrers de Manises de música, color i festa
21 de febrer de 2025

· L'exposició del Ninot es converteix en una xicoteta mostra del que podrem veure en els 11 monuments exposats als carrers de Manises

Manises, 3 de febrer de 2025-. Les falles de Manises donen el tret d’eixida per celebrar la seua festa gran. Enguany és un any especial per a dos comissions de Manises com són la A.C. Falla Nostra, que celebra el 40 aniversari, i la Falla Socusa Foc i Festa, que commemora els seus 35 anys de història.

La regidora de Festes, Clara Arnal, ha assenyalat que “els actes del calendari faller ja estan tots preparats per convidar a tota la ciutadania, fallers i falleres a gaudir de la festa més important per als valencians”. “Són uns dies intensos de festa, amb molta germanor als casals i carrers de la localitat, i espere que siguen inoblidables per a tots i totes”, ha afegit Arnal.

L’acte de la Crida des del balcó de l’Ajuntament, el dia 22, donarà la benvinguda a la festa. Les falleres majors de Manises, Carmen Pérez Catalán i Claudia Vinagre Rodríguez, al costat del president infantil, Álvaro Roldán Beas Pérez de Tudela, convidaran tots els manisers i maniseres a gaudir de la festa. L’acte se celebrarà a partir de les 20 hores i, en finalitzar, hi haurà una mascletà nocturna. La nit finalitzarà amb el tradicional Sopar de Gala.

L'endemà de l’acte oficial de la inauguració de les festes falleres, el diumenge 23 de febrer, tindrà lloc una cercavila i l’obertura de l’exposició del Ninot a les 12.30 hores, a la Casa de Cultura de Manises, on es podran visitar els ninots seleccionats per les onze comissions falleres fins el dia 7 de març. A continuació, els màxims representants de cada comissió fallera signaran en el llibre d’Or de la ciutat.

La cavalcada del Ninot està programada per a la vesprada del dissabte 1 de març. Començarà a les 18 hores des del Carme, passant pel carrer València, Mestre Guillem, Riba-roja, finalitzant a l’altura dels carrers Ramón i Cajal i Oeste. Per l’altra part, la desfilada infantil té previst el mateix recorregut, a partir de les 17 hores, el diumenge 2 de març.

La setmana gran començarà la nit del dissabte 15 de març amb la Plantà de totes les falles infantils i grans. L’endemà, el diumenge 16 de març, a primera hora del matí, el jurat visitarà tant els monuments de les onze comissions falleres de la localitat. A la vesprada, a la plaça de Rafael Atard, se celebrarà el tradicional acte de lliurament de premis.

Les falleres majors de totes les comissions de Manises realitzaran la tradicional visita de cortesia als monuments el dia 17 de març al matí, l'últim acte abans de l'emotiva i esperada ofrena de flors.

El dimarts 18 de març tindrà lloc l’Ofrena de flors a la Mare de Déu dels Desemparats, que començarà l’avinguda Blasco Ibáñez i recorrerà els carrers de Manises fins a la plaça de Rafael Atard, on estarà el cadafal de la ‘Geperudeta’. En finalitzar es dispararà un castell de focs artificials.

El dimecres 19 de març, arriba el dia gran, amb la missa en honor a Sant Josep, a la plaça de Rafael Atard a les 12 hores. Després es dispararà la mascletà a l’estació de metro Manises, a les 13.45 hores. Per a tancar la setmana festiva, tindrà lloc la tradicional Cremà de les falles.